Radio Alise Plus ēterā ziņas “Pasaulē, Latvijā, Latgalē”, studijā Juris Saukāns.
========================================== 
Krievijas okupētās Mariupoles mēra padomnieks Petro Andrjuščenko informējis presi, ka tur iedzīvotājiem piespiedu kārtā masveidā tiek piešķirtas Krievijas pases. No 1.janvāra tās ir obligātas skolotājiem, mediķiem, policijas un varasiestāžu darbiniekiem, savukārt no 1.marta Mariupoles teritorijā bez Krievijas pases nebūšot iespējams nodarboties ar uzņēmējdarbību. Līdzīgi par Doneckas Tautas Republiku dēvētā okupētā Doneckas apgabala struktūru akreditācija būs jāsaņem tiesnešiem, advokātiem un juristiem. “Šāda "likuma" gan nav, bet mutiski par to brīdina," sacīja Andrjuščenko. Mariupolē astoņkārt pieaugusi mirstība. Pilsētā nav ūdens, ir problēmas ar elektrību, un ir cilvēki, kas vienkārši nosalst savās mājās. Vienlaikus Mariupoles jūras osta tiek pārvērsta par militāru bāzi, sadalot piestātnes civilajās un militārajās.
========================================== 
Laikraksts "New York Times", aprakstot situāciju ap Bahmutu, norāda, ka Ukrainas vadība maina savu nostāju attiecībā uz Bahmutu. Ukrainas prezidents Volodimirs Zelenskis vēl nesen izteicies, ka nav pārliecināts, vai kaujas par Severodonecku un Lisičansku bijušas aptuveni 100 kritušo karavīru dienā vērtas. Tomēr izpostītās Bahmutas aizsardzība nu ir kļuvusi par simbolu Ukrainas cīņai ar okupantiem, lai arī pēc analītiķu domām, Bahmutas taktiskā vērtība raisa lielas šaubas. Šobrīd Ukrainas pavēlniecība ņem vērā jaunās reālijas, ko piedāvā Krievija, un konkrēti - Krievijas dzīvā spēka masas, kas dodas frontālos uzbrukumos. Bahmutā pirms kara dzīvoja aptuveni 100 000 iedzīvotāju, bet šobrīd palikuši vien 7000. Arī Krievijai, kas sen nav demonstrējusi lielus panākumus frontēs, Bahmutas ieņemšana būtu ar lielu psiholoģisko nozīmi, norāda NYT.
========================================== Nīderlande ir piešķīrusi apraides licenci uz pieciem gadiem Krievijas neatkarīgajam telekanālam "TV Rain" jeb "Doždj". Latvija tam piešķirto apraides licenci bija anulējusi decembrī. Domājams, ka apraides licences saņemšana vienā Eiropas Savienības (ES) valstī atkal ļaus "TV Rain" raidīt savu saturu kabeļtelevīzijā visās ES valstīs, ieskaitot Latviju.
========================================== Igaunijas tiesa par 5,7 kilogramu marihuānas kontrabandu piespriedusi cietumsodu Latvijas pilsonim Vitālijam Kosovam, raksta "Postimees". Reāli viņam būs jāizcieš tikai desmit mēnešu ieslodzījums, un tad, ja piecu gadu laikā Kosovs nepastrādās tīšu noziegumu, pārējo soda laiku viņš varēs neizciest. Notiesātajam arī jāsedz tiesas izdevumi 2700 eiro apmērā. 

Šodien plānotā Jēkabpils agrākās tuberkulozes nodaļas ēkas izsole nenotiks, jo nav pieteicies neviens pretendents, aģentūru LETA informēja SIA "Jēkabpils reģionālā slimnīca" pārstāve Lāsma Vindule.

Par tālākajām darbībām tiks lemts pēc izsoles apstiprināšanas par nenotikušu, pauda Vindule.

SIA "Jēkabpils reģionālā slimnīca" piederošais nekustamais īpašums Artilērijas ielā 18, Jēkabpilī, sastāv no viena zemesgabala 7905 kvadrātmetru (m2) platībā, uz kura atrodas trīs ēkas: slimnīca ar platību 2761,5 m2, ēdnīca ar platību 778,5 m2 un garāža ar platību 114,8 m2.

Kā vēstīts, agrākās tuberkulozes nodaļas ēkas slimnīcas funkciju pildīšanai nav nepieciešamas jau kopš 2009.gada. Mēģinājumi pārdot ēkas bijuši arī agrāk, bet nav izraisījuši pircēju interesi.

Izsole bija plānota šodien. Izsludinātā izsoles sākumcena bija 52 000 eiro.

========================================

Ludzas novadā darbu sākusi pašvaldības policija. Tās galvenās funkcijas būs nodrošināt personu un sabiedrības drošību, pašvaldības saistošo noteikumu kontroli, novērst administratīvos un citus likumpārkāpumus. Pašvaldības policijā Ludzā, Raiņa ielā 16 pašlaik strādā divi darbinieki: policijas priekšnieks un inspektors. ========================================= Pēdējā diennaktī Daugavā pie Jēkabpils ūdens līmenis kāpis par vairāk nekā metru. Hidrologi skaidro, ka pēc atkušņa uznākušais sals veicināja vižņu veidošanos un iešanu gandrīz visā Daugavas garumā. Brīvdienās ledus masas sablīvējās pie Pļaviņām, aizpildot ūdenskrātuvi ar ledu un vižņiem. Gaidāms, ka pie Jēkabpils tiks pārsniegta ūdens līmeņa atzīme, kas atbilst ļoti augstam līmenim jeb oranžajam brīdinājumam. Līdz ar to Jēkabpils apkārtnē applūdīs plašākas teritorijas. =======================================
 Ziņu apskatu “Pasaulē, Latvijā, Latgalē” pēc publikāciju materiāliem sagatavoja radio Alise Plus informācijas un ziņu dienests ar "Sabiedrības Integrācijas Fonda" atbalstu, radio Alise Plus studijā bija Juris Saukāns.

+